Пашэныгъэр иутIыпщыркъым
Брюссель къалэм щызэхэтащ «Бриллиантовая лига» — «Кубок Ванн Дамма» атлетикэ псынщIэмкIэ зэхьэзэхуэхэм я кIэух зэпеуэхэр. Абы хэтащ лъагэу дэлъеинымкIэ плIэнейрэ дунейпсо чемпион Ласицкене Марие.
Ди лъахэгъум псоми иджыри зэ наIуэ ящищIащ хэт нэхъ лъэщми. Сантиметри 199-м щхьэпрылъу пашэ хъуа Ласицкене щэнейрэ пэрыхьащ сантиметр 204-м елъэну, арщхьэкIэ къехъулIакъым. Абы къыкIэлъокIуэ украин спортсменкэ Левченкэ Юлие (сантиметри 197-рэ). Бельгием щыщ дунейпсо, Олимп чемпионкэ Тиам Нафисэт ещанэщ (сантиметри 195-рэ). Ласицкене Марие «Бриллиантовая лига»-м иджы еплIанэу щытекIуащ. Псори зэхэту ди лъахэгъум зэхьэзэхуэм и Iыхьэ 24-м пашэныгъэр щиубыдащ. Лъагэу дэлъеинымкIэ спортсменхэм апхуэдэ ехъулIэныгъэ зыми иджыри къыздэсым зыIэригъэхьэфакъым.
Мы зэхьэзэхуэ лъэхъэнэр зэрыщIидзэрэ Ласицкене урысей, дунейпсо зэхьэзэхуэшхуэхэу 10-м хэтати, и хьэрхуэрэгъухэм зы дыщэ медали яритакъым. НобэкIэ Марие дунейпсо рейтингым пашэныгъэр щиIыгъщ. Абы и рекордщ метри 2-рэ сантиметри 6-рэ лъагагъыр.
МЭЗКУУ Къанщобий.
